[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2006

COM(2006) 13 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010 {SEC(2006) 65}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010

(Κείμενο που παρουσιάζει ενδιαφέρον για τον ΕΟΧ)

Εισαγωγη

Το παρόν κοινοτικό σχέδιο δράσης για την προστασία και την καλή μεταχείριση των ζώων (στο εξής «το σχέδιο δράσης για την καλή μεταχείριση των ζώων») εκφράζει τη δέσμευση της Επιτροπής απέναντι στους πολίτες της ΕΕ, τα ενδιαφερόμενα μέρη, το Ευρωπαϊκό Κοινοβούλιο και το Συμβούλιο για σαφή και ολοκληρωμένη παρουσίαση των προγραμματιζόμενων πρωτοβουλιών της Επιτροπής στον τομέα της καλής μεταχείρισης των ζώων κατά τα προσεχή έτη. Συμμορφώνεται επίσης με τις αρχές που καθορίζονται στο πρωτόκολλο για την προστασία και την καλή μεταχείριση των ζώων, που επισυνάφθηκε στη Συνθήκη ΕΚ με τη Συνθήκη του Άμστερνταμ.

Το σχέδιο δράσης θα εξασφαλίσει ότι οι πρωτοβουλίες στον τομέα της καλής μεταχείρισης των ζώων λαμβάνουν δεόντως υπόψη τη διατομεακή τους φύση, την ευρωπαϊκή και διεθνή τους διάσταση και αξία, και το φάσμα των συναφών και διασυνδεόμενων αρμοδιοτήτων όπως κατανέμονται σήμερα στις διάφορες γενικές διευθύνσεις της Επιτροπής. Με τον τρόπο αυτό, το σχέδιο δράσης συνεισφέρει επίσης στη βελτίωση της νομοθεσίας καθώς ευνοεί την ενοποίηση των νομοθετικών πράξεων.

Το σχέδιο δράσης για την καλή μεταχείριση των ζώων αποτέλεσε αντικείμενο ευρείας δημόσιας διαβούλευσης σύμφωνα με τη διαδραστική χάραξη πολιτικής της Ευρωπαϊκής Επιτροπής. Συνοδεύεται από αξιολόγηση του αντικτύπου και προβλέπει ξεχωριστές αξιολογήσεις του αντικτύπου για μελλοντικές νομοθετικές πρωτοβουλίες. Τέλος, εκπονήθηκε έγγραφο εργασίας της Επιτροπής, το οποίο θα αποτελέσει τη βάση για το επακόλουθο έργο του σχεδίου δράσης. Το εν λόγω έγγραφο αξιοποίησε τις εργασίες και τις συνεισφορές συντονιστικής ομάδας με μέλη από αρκετές γενικές διευθύνσεις που διαδραματίζουν ρόλο στην καλή μεταχείριση των ζώων, δηλαδή τη γενική διεύθυνση Γεωργίας, το Κοινό Κέντρο Ερευνών, τις γενικές διευθύνσεις Περιβάλλοντος, Επιχειρήσεων, Αλιείας, Έρευνας, Ενέργειας και Μεταφορών και τη ΓΔ Εμπορίου.

Στοχοι

Οι κύριοι στόχοι που επιδιώκει η Επιτροπή με την εκπόνηση του παρόντος σχεδίου δράσης είναι οι εξής:

Να ορίσει σαφέστερα την κατεύθυνση των κοινοτικών πολιτικών για την προστασία και την καλή μεταχείριση των ζώων κατά τα προσεχή έτη.

Να εξακολουθήσει να προωθεί υψηλά πρότυπα καλής μεταχείρισης των ζώων στην ΕΕ και σε διεθνές επίπεδο.

Να συντονίζει καλύτερα τους διαθέσιμους πόρους και ταυτόχρονα να εντοπίζει τις μελλοντικές ανάγκες.

Να υποστηρίξει μελλοντικές τάσεις στην έρευνα για την καλή μεταχείριση των ζώων και να εξακολουθήσει να υποστηρίζει εναλλακτικές λύσεις αντί για τα πειράματα σε ζώα με βάση το τρίπτυχο: αντικατάσταση, μείωση και βελτίωση.

Να εξασφαλίσει μια πιο συνεπή και συντονισμένη προσέγγιση της προστασίας και της καλής μεταχείρισης των ζώων σε όλους τους τομείς πολιτικής της Επιτροπής, συνεκτιμώντας πτυχές όπως ο κοινωνικοοικονομικός αντίκτυπος των τυχόν νέων μέτρων.

Οι στόχοι αυτοί καθορίστηκαν με βάση την εμπειρία που απέκτησε η Επιτροπή στο σχεδιασμό, την προετοιμασία και τη διαπραγμάτευση διαφόρων πρωτοβουλιών για την καλή μεταχείριση των ζώων τόσο εντός της Επιτροπής, όσο και με τα κράτη μέλη, τα διάφορα θεσμικά όργανα της ΕΕ και τον διαρκώς αυξανόμενο αριθμό ενδιαφερόμενων μερών και διεθνών οργανισμών που συμμετέχουν στις συζητήσεις αυτές. Για την επίτευξη των στόχων αυτών και την εξασφάλιση μιας πιο διαρθρωμένης προσέγγισης στους διάφορους τομείς που εμπλέκονται, καθορίστηκαν πέντε κύριοι τομείς δράσης .

Οι τομείς αυτοί δεν μπορούν να θεωρηθούν ως μεμονωμένες ενέργειες· υπάρχουν σαφείς διασυνδέσεις ανάμεσα στις προβλεπόμενες ενέργειες που απαιτούν μια συντονισμένη και ολιστική προσέγγιση. Το διάστημα από το 2006 έως το 2010 θεωρείται κατάλληλο για την προώθηση των προτεινόμενων ενεργειών, με τη σχετική τακτική παρακολούθηση και αξιολόγηση της προόδου καθώς και επακόλουθο προγραμματισμό πέρα από το 2010, μετά την ολοκλήρωση αυτού του πρώτου κοινοτικού σχεδίου δράσης.

Εάν οι προβλεπόμενες δράσεις συνεπάγονται ενδεχόμενο πρόσθετο κόστος για τους υπεύθυνους για την εκτέλεσή τους, το ενδεχόμενο αυτό κόστος θα συνεκτιμηθεί δεόντως στο πλαίσιο της συνοδευτικής αξιολόγησης αντικτύπου αυτών των δράσεων, λαμβάνοντας ιδίως υπόψη τους στόχους της ανανεωμένης στρατηγικής της Λισσαβώνας για την ανάπτυξη και την απασχόληση.

Τομεισ δρασησ

Οι πέντε κύριοι τομείς δράσης που έχουν καθοριστεί είναι οι εξής:

1. Αναβάθμιση των υφιστάμενων ελάχιστων προτύπων για την προστασία και καλή μεταχείριση των ζώων σύμφωνα με τα νέα επιστημονικά δεδομένα και τις κοινωνικοοικονομικές αξιολογήσεις καθώς και, ενδεχομένως, εκπόνηση ειδικών ελάχιστων προτύπων για είδη ή ζητήματα που δεν καλύπτονται σήμερα από τη νομοθεσία της ΕΕ. Ιδιαίτερη προτεραιότητα θα δοθεί στον καθορισμό κανόνων που θα εξασφαλίζουν την αποτελεσματική εφαρμογή και θα λαμβάνουν υπόψη τους κανόνες που διέπουν το διεθνές εμπόριο.

2. Απόδοση υψηλής προτεραιότητας στην προώθηση της μελλοντικής έρευνας με γνώμονα τις πολιτικές για την προστασία και καλή μεταχείριση των ζώων και εφαρμογή του τριπτύχου αντικατάσταση, μείωση και βελτίωση προς εκπλήρωση των υποχρεώσεων που απορρέουν από το πρωτόκολλο της συνθήκης ΕΚ για απόλυτο σεβασμό των απαιτήσεων για την καλή μεταχείριση των ζώων κατά τη διατύπωση και εφαρμογή των πολιτικών αυτών· παράλληλα πρέπει να προωθείται η ανάπτυξη, επικύρωση, εφαρμογή και παρακολούθηση εναλλακτικών προσεγγίσεων αντί για τα πειράματα σε ζώα.

3. Εισαγωγή τυποποιημένων δεικτών καλής μεταχείρισης των ζώων: για να ταξινομηθούν ιεραρχικά τα εφαρμοζόμενα πρότυπα καλής μεταχείρισης των ζώων (από ελάχιστα έως υψηλότερα πρότυπα), γεγονός που θα συνεισφέρει στην ανάπτυξη βελτιωμένων μεθόδων παραγωγής και εκτροφής και θα διευκολύνει την εφαρμογή τους σε επίπεδο ΕΕ και σε διεθνές επίπεδο. Βάσει αυτών θα διερευνηθούν συστηματικά οι επιλογές όσον αφορά την επισήμανση ΕΕ.

4. Εξασφάλιση ότι οι κτηνοτρόφοι/ζωέμποροι καθώς και το ευρύ κοινό συμμετέχουν και ενημερώνονται περισσότερο σχετικά με τα τρέχοντα πρότυπα προστασίας και καλής μεταχείρισης των ζώων και συνειδητοποιούν πλήρως το ρόλο τους στην προώθηση της προστασίας και της καλής μεταχείρισης των ζώων: Στην περίπτωση των ζώων εκτροφής π.χ. αυτό σημαίνει συνεργασία με τους λιανοπωλητές και τους παραγωγούς για να αυξηθεί η εμπιστοσύνη και η ευαισθητοποίηση του κοινού σε σχέση με τις τρέχουσες πρακτικές εκτροφής ώστε να έχουν επίγνωση του τι αγοράζουν, καθώς και ανάπτυξη κοινών πρωτοβουλιών στον τομέα της καλής μεταχείρισης των ζώων για να διευκολύνεται η ανταλλαγή πληροφοριών και η εφαρμογή βέλτιστων πρακτικών.

5. Συνεχιζόμενη παροχή υποστήριξης και δρομολόγηση νέων διεθνών πρωτοβουλιών για την ευαισθητοποίηση και την επίτευξη συναίνεσης σχετικά με την καλή μεταχείριση των ζώων: μεταξύ άλλων, διερεύνηση εμπορικών ευκαιριών σε συνεργασία με τις αναπτυσσόμενες χώρες, με βάση τα συστήματα παραγωγής που μεταχειρίζονται καλά τα ζώα. Η Κοινότητα πρέπει επίσης να εντοπίζει διασυνοριακά προβλήματα στον τομέα της καλής μεταχείρισης των ζώων, που αφορούν ζώα συντροφιάς, εκτρεφόμενα ζώα, άγρια ζώα κτλ., και να αναπτύσσει μηχανισμούς για την πιο έγκαιρη, αποτελεσματική και συνεπή αντιμετώπισή τους.

Η κύρια στρατηγική βάση που μελετήθηκε για τον καθορισμό των πέντε τομέων δράσης αναφέρεται στο έγγραφο εργασίας της Επιτροπής που συνοδεύει την παρούσα ανακοίνωση.

Μελλοντικα βηματα

Απαιτούνται συνεχείς και ενισχυμένες προσπάθειες για να εξασφαλιστεί ότι η κοινοτική νομοθεσία διατυπώνεται με λογικό και κατανοητό τρόπο, ώστε να διευκολύνεται η ενιαία εφαρμογή και επιβολή της. Οι κοινοτικές πολιτικές για την καλή μεταχείριση των ζώων πρέπει να βασίζονται στα βέλτιστα διαθέσιμα επιστημονικά στοιχεία και να λαμβάνουν υπόψη τις ανησυχίες της κοινωνίας των πολιτών, τις κοινωνικοοικονομικές συνέπειες και τις σχέσεις με διεθνείς εμπορικούς εταίρους και οργανισμούς. Πρέπει, επίσης, να προβλέπονται ειδικές νομοθετικές διατάξεις για τα είδη για τα οποία δεν έχουν θεσπιστεί ακόμα ελάχιστα πρότυπα προστασίας στην κοινοτική νομοθεσία.

Πρέπει επίσης να εξεταστεί η απλούστευση και αποσαφήνιση της ισχύουσας νομοθεσίας, όπου οι εκθέσεις και η εμπειρία υπογραμμίζουν την ανάγκη για αναθεώρηση ή ενημέρωση. Θα εξασφαλιστεί επίσης η έγκαιρη αντιμετώπιση των ανεπαρκειών που επισημαίνονται στην εφαρμογή των κοινοτικών κανόνων για την καλή μεταχείριση των ζώων από πλευράς εθνικών αρχών. Η Επιτροπή θα εξακολουθήσει να επαγρυπνεί σχετικά με τα θέματα αυτά. Πρέπει, επίσης, να προβλεφθεί η παροχή καθοδήγησης προς τα κράτη μέλη με τη διοργάνωση μαθημάτων κατάρτισης για το προσωπικό των αρμόδιων αρχών των κρατών μελών, στην οποία θα μπορούν να συμμετέχουν και άτομα από τρίτες χώρες, ιδίως αναπτυσσόμενες.

Η Επιτροπή θα συμβάλλει στην τρέχουσα εξέλιξη της καλής μεταχείρισης των ζώων ως επιστημονικού κλάδου, χρηματοδοτώντας την έρευνα, προωθώντας το διάλογο κτλ. και διευκολύνοντας έτσι την πληρέστερη ανταλλαγή απόψεων και εμπειρογνωμοσύνης. Η Επιτροπή θα προσπαθήσει να εξασφαλίσει ότι η καλή μεταχείριση των ζώων λαμβάνεται πλήρως υπόψη στο πλαίσιο συναφών τομέων πολιτικής, όπως οι πολιτικές για τη γεωργία, την έρευνα, την υγεία των ζώων, την ασφάλεια των τροφίμων, τις δοκιμές χημικών προϊόντων/την αξιολόγηση του κινδύνου κτλ. Ιδιαίτερη βαρύτητα θα δοθεί στην υλοποίηση της «δήλωσης του τριπτύχου» που εγκρίθηκε στις Βρυξέλλες στις 7 Νοεμβρίου 2005 και στην εκπόνηση προγράμματος δράσης με σκοπό να αντικατασταθεί, να μειωθεί και να βελτιωθεί η χρήση των ζώων και να εφαρμοστούν εναλλακτικές προσεγγίσεις αντί για τα πειράματα σε ζώα. Όσον αφορά το ευρύτερο θέμα της προστασίας και της καλής μεταχείρισης των ζώων, ο αυξημένος συντονισμός ανάμεσα στις διάφορες αρμόδιες γενικές διευθύνσεις της Επιτροπής θα μπορούσε να διευκολύνει την εσωτερική διαβούλευση. Κατά τον τρόπο αυτό θα εξασφαλιστεί ότι οι προτάσεις πολιτικής που έχουν αντίκτυπο στην καλή μεταχείριση των ζώων εξετάζονται διεξοδικά ως προς τη συμμόρφωσή τους με το πρωτόκολλο της Συνθήκης ΕΚ για την προστασία και την καλή μεταχείριση των ζώων.

Θα καταβληθούν προσπάθειες για την ενσωμάτωση στην ισχύουσα και τη μελλοντική κοινοτική νομοθεσία ειδικών, μετρήσιμων δεικτών της καλής μεταχείρισης των ζώων, όπου υπάρχουν. Θα προωθηθεί η περαιτέρω διερεύνηση και έρευνα για την ανάπτυξη και εφαρμογή τέτοιων μετρήσιμων δεικτών της καλής μεταχείρισης των ζώων. Με τον τρόπο αυτό θα καταστεί δυνατή η πρόβλεψη μιας νομοθετικής πράξης που θα επικυρώνει τα συστήματα παραγωγής που εφαρμόζουν υψηλότερα πρότυπα καλής μεταχείρισης των ζώων από τα ελάχιστα πρότυπα που προβλέπει η νομοθεσία, τηρώντας πάντα τους κανόνες διεθνούς εμπορίου του ΠΟΕ. Θα αναπτυχθεί ένα ειδικό σύστημα μάρκετινγκ και πληροφόρησης το οποίο θα προωθεί σε επίπεδο ΕΕ την εφαρμογή τέτοιων υψηλότερων προτύπων καλής μεταχείρισης στην ΕΕ και παγκοσμίως και θα διευκολύνει την αναγνώρισή τους από τους καταναλωτές της ΕΕ. Η διαχείριση, αναβάθμιση και διάδοση των προτύπων αυτών καθώς και η διεξαγωγή συναφών κοινωνικοοικονομικών μελετών και αξιολογήσεων του αντικτύπου θα διευκολύνονταν με τη δημιουργία ενός ευρωπαϊκού κέντρου ή εργαστηρίου για την προστασία και την καλή μεταχείριση των ζώων.

Θα χρειαστεί να αναπτυχθούν και να αναλυθούν καλύτερες στρατηγικές μάρκετινγκ, επισήμανσης και επικοινωνίας για να εξασφαλιστεί ότι οι καταναλωτές θα μπορούν να αποφασίζουν πιο συνειδητά για τις αγορές τους. Θα εξεταστεί η δημιουργία μιας ειδικής πλατφόρμας ενημέρωσης για την καλή μεταχείριση των ζώων ώστε να διευκολύνεται ο διάλογος και η ανταλλαγή εμπειρογνωμοσύνης και εμπειρίας μεταξύ των ενδιαφερόμενων μερών όπως οι καταναλωτές, οι παραγωγοί, οι λιανοπωλητές, η βιομηχανία κτλ. σχετικά με το θέμα αυτό.

Θα αναπτυχθεί μια ευρωπαϊκή στρατηγική για την επικοινωνία σχετικά με την καλή μεταχείριση των ζώων στην Ευρώπη και στο εξωτερικό, η οποία θα εξηγεί στους πολίτες τα διαφορετικά συστήματα ζωικής παραγωγής και το κόστος και τα οφέλη των υψηλότερων προτύπων καλής μεταχείρισης των ζώων. Η στρατηγική αυτή θα περιλαμβάνει επίσης την ανάλυση του πιθανού αντικτύπου στο εμπόριο (θετικού ή αρνητικού) στις αναπτυσσόμενες χώρες που σκοπεύουν να πραγματοποιήσουν εξαγωγές στην ΕΕ. Θα δημιουργηθούν ειδικά εργαλεία που θα ενημερώνουν καλύτερα τους καταναλωτές και το ευρύ κοινό σχετικά με τις σύγχρονες κτηνοτροφικές τεχνικές και με θέματα καλής μεταχείρισης των ζώων. Θα γίνεται διαρκής διαβούλευση των ενδιαφερόμενων μερών και του κοινού μέσω του διαδικτύου ώστε να λαμβάνεται υπόψη η κοινή γνώμη σε πρώιμο στάδιο της διαδικασίας χάραξης πολιτικής. Η δραστηριότητα αυτή για την καλή μεταχείριση των ζώων θα ενσωματωθεί επίσης σε άλλες μορφές επικοινωνίας που έχει ήδη αναπτύξει η Κοινότητα στον τομέα των γεωργικών προϊόντων /των τροφίμων.

Στη διεθνή σκηνή, η Κοινότητα θα υποστηρίξει πλήρως και θα συντονίσει τις δραστηριότητες διεθνών οργανισμών που αποσκοπούν στην καλή μεταχείριση των ζώων όπως το Διεθνές Γραφείο Επιζωοτιών και το Συμβούλιο της Ευρώπης. Η Επιτροπή θα ασκήσει πίεση προκειμένου να γίνει αποδεκτή σε επίπεδο ΠΟΕ η καλή μεταχείριση των ζώων ως σημαντικό ζήτημα χωρίς εμπορικό χαρακτήρα στο εμπόριο γεωργικών προϊόντων και θα συνεργαστεί με διεθνείς εμπορικούς εταίρους που έχουν αναπτύξει πολιτικές για την καλή μεταχείριση των ζώων ώστε να υπάρξει συναίνεση για την εφαρμογή των αμοιβαία αποδεκτών προτύπων για την καλή μεταχείριση των ζώων, καθώς και στο πλαίσιο ειδικών πολυμερών και διμερών συμφωνιών της ΕΚ. Θα προβλεφθούν συγκεκριμένες πρωτοβουλίες οι οποίες θα συμβάλουν στο να αναγνωριστεί ότι η καλή μεταχείριση των ζώων αποτελεί ευκαιρία για το εμπόριο με τις αναπτυσσόμενες χώρες.

Ζητηματα σχετικα με τον προϋπολογισμο

Η προετοιμασία αυτού καθαυτού του σχεδίου δράσης δεν έχει επίπτωση στον κοινοτικό προϋπολογισμό. Οι πιθανές επιπτώσεις στον προϋπολογισμό της κάθε μεμονωμένης ενέργειας θα ληφθούν υπόψη στις αξιολογήσεις του αντικτύπου, οι οποίες θα ετοιμαστούν για κάθε ενέργεια, στο πλαίσιο των δαπανών για κτηνιατρικά και φυτοϋγειονομικά μέτρα για την περίοδο 2007-2013 ανάλογα με την περίπτωση.

Προγραμματιζομενες ενεργειεσ στον τομεα της προστασίας και της καλής μεταχείρισης των ζώων [1]

Συγκεκριμένες ενέργειες | Προβλεπόμενο χρονοδιάγραμμα |

Υποβολή έκθεσης στο Συμβούλιο και το Ευρωπαϊκό Κοινοβούλιο για την εφαρμογή της οδηγίας 98/58/EΚ σχετικά με την προστασία των ζώων στα εκτροφεία | 2006* |

Εκπόνηση πρότασης για την τροποποίηση της απόφασης 2000/50/EΚ για την επιθεώρηση κτηνοτροφικών μονάδων | 2006* |

Προώθηση μιας ευρωπαϊκής εταιρικής σχέσης ανάμεσα στην Επιτροπή και στη βιομηχανία για την προώθηση εναλλακτικών προσεγγίσεων αντί για τα πειράματα σε ζώα | 2006* |

Υποβολή έκθεσης στο Συμβούλιο και το Ευρωπαϊκό Κοινοβούλιο σχετικά με τα διάφορα συστήματα εκτροφής ορνίθων ωοπαραγωγής | 2006* |

Επακόλουθη έρευνα σχετικά με τις αντιλήψεις των καταναλωτών όσον αφορά την προστασία και καλή μεταχείριση των εκτρεφόμενων και άλλων ζώων | 2006* |

Πρόταση σε συνέχεια της ανησυχίας που έχει εκφράσει το κοινό σχετικά με το εμπόριο γούνας γάτων και σκύλων και των προϊόντων της | 2006* |

Διοργάνωση ευρωπαϊκού συνεδρίου για την καλή μεταχείριση των ζώων με την αυστριακή προεδρία του Συμβουλίου | 2006* |

Καλύτερη χρήση της υφιστάμενης συμβουλευτικής δομής (GIR[2]) ώστε να δοθεί προτεραιότητα στην έρευνα σχετικά με την καλή μεταχείριση των ζώων που είναι απαραίτητη για τη χάραξη πολιτικής | από το 2006 και μετά* |

Υποβολή έκθεσης στο Συμβούλιο και το Ευρωπαϊκό Κοινοβούλιο σχετικά με την ανάπτυξη, την επικύρωση και την κανονιστική κατοχύρωση εναλλακτικών μεθόδων αντί για τα πειράματα σε ζώα στον τομέα των καλλυντικών | 2006* |

Εργασίες τεκμηρίωσης και προώθησης των προτάσεων που υποβάλλει η ΕΚ στην ΠΟΕ σχετικά με τα θέματα της καλής μεταχείρισης των ζώων και του εμπορίου γεωργικών προϊόντων και της υποχρεωτικής επισήμανσης των γεωργικών προϊόντων | 2006* |

Εξέταση της ανάγκης για περαιτέρω εναρμόνιση της καλής μεταχείρισης εκτρεφόμενων ζώων όπως οι γαλοπούλες ή οι αγελάδες γαλακτοπαραγωγής, βάσει των διαθέσιμων επιστημονικών συμβουλών και της ύπαρξης διεθνώς συμφωνηθεισών κατευθυντήριων γραμμών (π.χ. συστάσεις του Συμβουλίου της Ευρώπης) | 2006 |

Προπαρασκευαστικό έργο για την ίδρυση ενός ευρωπαϊκού κέντρου-εργαστηρίου για την προστασία και την καλή μεταχείριση των ζώων και την επικύρωση εναλλακτικών μεθόδων δοκιμών | 2006 |

Προγραμματισμός για την πιθανή ίδρυση μιας ειδικής πλατφόρμας ενημέρωσης για την προστασία και την καλή μεταχείριση των ζώων | 2006 |

Συντονισμός της θέσης της Κοινότητας σχετικά με την έκδοση αναθεωρημένων κατευθυντήριων γραμμών για τη στέγαση και τη φροντίδα, σύμφωνα με τη Σύμβαση του Συμβουλίου της Ευρώπης ΣΕΣ 123 (προστασία των σπονδυλωτών που χρησιμοποιούνται για πειραματικούς και άλλους επιστημονικούς σκοπούς) και πρόταση της Επιτροπής για την αναθεώρηση της οδηγίας 86/609 σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς | 2006/2007* |

Προετοιμασία πρότασης για την αναθεώρηση της κοινοτικής νομοθεσίας σχετικά με την προστασία των ζώων κατά τη σφαγή ή τη θανάτωση, συμπεριλαμβανομένης της θανάτωσης για την καταπολέμηση ασθενειών | 2007* |

Προετοιμασία πρότασης της Επιτροπής για τη χρήση συστημάτων δορυφορικής πλοήγησης οχημάτων στο πλαίσιο της προστασίας των ζώων κατά τη μεταφορά (καθώς και τεχνική υποστήριξη από το Κοινό Κέντρο Ερευνών της Επιτροπής) και ανάπτυξη συστήματος για την παρακολούθηση, σε πραγματικό χρόνο, των συνθηκών μεταχείρισης των ζώων κατά τη μεταφορά | 2007* |

Ενσωμάτωση μιας ειδικής επικοινωνιακής στρατηγικής για την προστασία και καλή μεταχείριση των ζώων στις άλλες μορφές επικοινωνίας που έχει ήδη αναπτύξει η Κοινότητα στον τομέα των γεωργικών προϊόντων, συμπεριλαμβανομένης της ανάπτυξης εργαλείων κατάρτισης σε απευθείας σύνδεση για την καλύτερη ενημέρωση της κοινωνίας, και ιδίως των παιδιών, σχετικά με θέματα που συνδέονται με την προστασία και την καλή μεταχείριση των ζώων | 2007* |

Δημιουργία ειδικών επικοινωνιακών εργαλείων για τη συνεργασία με διεθνείς εμπορικούς εταίρους με σκοπό τη διαμόρφωση συναίνεσης σχετικά με την εφαρμογή αμοιβαία αποδεκτών προτύπων καλής μεταχείρισης των ζώων | 2007 |

Διοργάνωση μαθημάτων κατάρτισης για το προσωπικό των αρμόδιων αρχών των κρατών μελών που είναι υπεύθυνο για την επιβολή κανόνων για την καλή μεταχείριση των ζώων. Θα πρέπει να υπάρχουν και συμμετέχοντες από τρίτες χώρες, ιδίως αναπτυσσόμενες. Επίσης, πρέπει να δοθεί ιδιαίτερη προσοχή στη συμμετοχή, μεταξύ άλλων, των χωρών υπό διαπραγμάτευση προσχώρησης. | 2007* |

Υποβολή έκθεσης στο Συμβούλιο και το Ευρωπαϊκό Κοινοβούλιο για την προστασία των μόσχων στα εκτροφεία | 2008* |

Υποβολή έκθεσης στο Συμβούλιο και το Ευρωπαϊκό Κοινοβούλιο για το ενδεχόμενο υποχρεωτικού συστήματος επισήμανσης για το κρέας και τα προϊόντα κρέατος κοτόπουλων με βάση τη συμμόρφωση με τα πρότυπα καλής μεταχείρισης των ζώων | 2008* |

Υποβολή έκθεσης στο Συμβούλιο και το Ευρωπαϊκό Κοινοβούλιο για την προστασία των χοίρων στα εκτροφεία | 2009* |

Προσδιορισμός προτύπων μη βάναυσης παγίδευσης με σκοπό την εφαρμογή τους στην ΕΕ έως το 2014 | 2009* |

Υποβολή έκθεσης στο Συμβούλιο και το Ευρωπαϊκό Κοινοβούλιο για την επίδραση γενετικών παραμέτρων στην καλή μεταχείριση των γεννητόρων κοτόπουλων για ψήσιμο και των κοτόπουλων για ψήσιμο | 2010* |

Δημιουργία βάσης δεδομένων για τη συλλογή και αποθήκευση πληροφοριών σχετικά με την κοινοτική νομοθεσία για την καλή μεταχείριση των ζώων και διάδοση των πληροφοριών αυτών στις αρμόδιες αρχές, τους παραγωγούς και τους καταναλωτές | 2010* |

Έκθεση προς το Συμβούλιο και το Κοινοβούλιο για την περαιτέρω εφαρμογή μετρήσιμων δεικτών στην κοινοτική νομοθεσία για την καλή μεταχείριση των ζώων (βάσει του αποτελέσματος του ερευνητικού σχεδίου του 2009 για την ποιότητα της καλής μεταχείρισης) | 2010 |

Δημιουργία νομοθετικού μέσου για την επικύρωση συστημάτων εκτροφής που εφαρμόζουν υψηλότερα πρότυπα καλής μεταχείρισης από εκείνα που προβλέπονται στην ισχύουσα νομοθεσία | 2010 |

Πιθανή δημιουργία ενός ευρωπαϊκού προτύπου ποιότητας για προϊόντα που προέρχονται από συστήματα παραγωγής με ιδιαίτερα καλή μεταχείριση των ζώων και δημιουργία συγκεκριμένου τεχνικού και χρηματοδοτικού συστήματος για την προώθηση, σε ευρωπαϊκό επίπεδο, της εφαρμογής υψηλότερων προτύπων καλής μεταχείρισης τόσο για την τεχνική τους εξέλιξη όσο και τη διάθεσή τους στις αγορές της Ευρώπης και του εξωτερικού | 2010 |

[1] * πρόκειται για ενέργειες που έχουν ήδη ξεκινήσει, έχουν ανακοινωθεί ή προβλέπονται συγκεκριμένα από την κοινοτική νομοθεσία.

[2] Διυπηρεσιακή ομάδα για την έρευνα.